钦定古今图书集成/明伦汇编/氏族典/第455卷 > 宋璜
## 钦定古今图书集成/明伦汇编/氏族典/第455卷 > 宋璜

按《万姓统谱》：“璜，威县人，庠生。正德六年，流贼倡乱，城
陷，贼入璜家。初，贼无害意，有邑人马姓者，窃贼银，贼
怒甚，缚璜父昇欲害之。璜哀告愿替父死，且绐之曰：
‘吾知银处’。贼随之，觅不得，竟遇害，父因得免。璜妻李
氏方年二十三岁，伏尸号恸曰：‘君能替父死，妾独不
能替夫死耶’？”不饮食者三日。其母与姑解曰：“汝有此
五岁病亟之儿，汝在抚育犹或可生，汝死决无生理，
使夫泯灭，死亦何益？”李觉悟，抚婴成立，后为庠生，守
节二十馀年而亡，清苦始终一致。